Kuffa, Štefan, poslanec NR SR (2015-03-20):
Ďakujem za slovo. Vážená pani podpredsedníčka, navrhovateľka, spravodajca, kolegyne, kolegovia, dovoľte mi niekoľko slov. Jednoduchá vec, namiesto hazardu šport a aktivity, rob, čo chceš, len nehreš, len nerob zle. To bola Don Boscova metóda a tá veľmi dobre ako platila. Myslím si, že tuná pri zákone o hazarde, keď ho otvárame, ako stále aj tu už opätovne, takmer na každej druhej schôdzi, veľmi často, ale ak by bola vôľa tuná, v pléne tejto Národnej rady, dalo by sa z toho, s tým urobiť koniec a bodka za tým všetkým, zrušiť hazardy, hotovo. Zrušiť ho v celej našej krajine. Netrápiť sa len nad hlavným mestom Slovenskej republiky a metropolou na východe Slovenska, Košicami, ale zrušiť ten hazard úplne všade. Samozrejme, nie je tuná tá vôľa a už si to viem aj predstaviť, aj tie reakcie, ktoré tu boli, ale tu v tej Bratislave naozaj je tu taký novodobý fenomén, ktorý tuná vzniká. Preto aj tento návrh zákona jednak aj chcem ho podporiť takto verbálne, ale aj hlasovaním, lebo naše mesto teda má tie mestské časti a vzniká ten novodobý fenomén taký, že zo susedného Rakúska tuná dochádzajú tí gambleri a hazardní hráči a v podstate veľakrát to aj narúša aj ten poriadok. Aby mestské časti, ktoré si dokážu oveľa lepšie dohliadnuť možno v rámci tej samosprávy, v rámci toho samosprávneho systému na poriadok, tak aby mali možnosť aj na základe takejto veci obmedziť tento hazard. Tento návrh zákona je naozaj dobrý, len škoda, že nie sme možno takí radikálnejší. Ja som možno radikálnejší v takých týchto situáciách. A mladých ľudí, tých vyzývam k tomu, aby skôr využívali svoje voľnočasové chvíle inými aktivitami, ako sú hazardné hry. Hazardné hry sú také, že keď ťa do toho tak vtiahnu, stávaš sa závislým na tých hrách. Tak ako aj navrhovateľka to tu spomínala, a to sú aj tie hry na tých monitoroch. Veľakrát tí mladí ľudia a deti sú priam priklincované alebo prikuté k tým novodobým médiám, nevedia sa od toho odtrhnúť. Dnešní ľudia začíname žiť skôr taký virtuálny svet, neexistujúci, namiesto toho, aby sme naozaj mali možno ten kontakt s tým reálnym svetom, vyjsť si do prírody, namočiť si možno ruku do nejakého horského potoka, natrhať možno kyticu poľných kvetov a vyjsť si s rodinou do prírody, opiecť si slaninku, tak namiesto toho dávame – aj veľakrát aj my rodičia sme na vine tomu – našim deťom peniaze a pritom v podstate nekontrolujeme ich upotrebenie. Častokrát tie finančné prostriedky a vreckové končia v automatoch, v hracích automatoch. Dovolím si na záver povedať len toľko, že tuná pozitívny vplyv nebude mať len na to sociálne prostredie, ale ja si ho dovolím rozšíriť, aj keď navrhovatelia tuná nedali, a to je aj pozitívny vplyv na životné prostredie, ale aj na pracovné prostredie. Pretože zamestnanci namiesto toho, aby do rána mulatšákovali v nejakých herniach, tak ráno vstanú a pôjdu načas do zamestnania. Aj zamestnávatelia firiem majú veľakrát problém s gamblermi. Ak si gambler a sa začínaš správať nezodpovedne, rovnako ako aj alkoholik, stratíš to zamestnanie. Ktorý zo zamestnancov, zamestnávateľov by zamestnával takého problémového človeka? Z dlhodobého hľadiska nie je to možné, ani keby som zamestnával takto priateľa. A dopad na životné prostredie? Ak sa zhasne, vypne voda a kúrenie v týchto hazardných hrách, tak ja si myslím, že aj to, aj keď síce maličký možno dopad, ale predsa len pozitívny na životné prostredie. Ďakujem za pozornosť.